
Προς τους:

· κ. Χρήστο Φώλια

Υφυπουργό Οικονομίας & Οικονομικών
· κ. Κ. Μουσουρούλη 

Γενικό Γραμματέα Επενδύσεων & Ανάπτυξης 

Υπουργείου Οικονομίας & Οικονομικών 

ΘΕΜΑ: Προτάσεις της ΚΕΔΚΕ για τη συμμετοχή της Τ.Α. στο ΕΣΠΑ 2007-2013
Όπως γνωρίζετε, η Κεντρική Ένωση Δήμων και Κοινοτήτων Ελλάδος (ΚΕΔΚΕ), ως το εθνικό συλλογικό όργανο της πρωτοβάθμιας Τοπικής Αυτοδιοίκησης, διατύπωσε έγκαιρα τις θέσεις και τις προτάσεις της για το Εθνικό Στρατηγικό Πλαίσιο Αναφοράς ( Ε.Σ.Π.Α.) 2007-2013, με σειρά επιστολών και με τα ακόλουθα τέσσερα κείμενα–προτάσεις, τα οποία υποβάλαμε στο Υπουργείο Οικονομίας και Οικονομικών (ΥΠΟΙΟ): 

1ο. «ΟΙ ΠΡΟΤΑΣΕΙΣ ΤΗΣ ΚΕΔΚΕ ΓΙΑ ΤΙΣ ΚΑΤΕΥΘΥΝΣΕΙΣ ΕΘΝΙΚΗΣ ΣΤΡΑΤΗΓΙΚΗΣ ΑΝΑΠΤΥΞΗΣ  2007-2013» (Μάρτιος 2005).

2ο. «Η ΣΥΜΜΕΤΟΧΗ ΤΗΣ ΤΟΠΙΚΗΣ ΑΥΤΟΔΙΟΙΚΗΣΗΣ ΣΤΟ ΕΘΝΙΚΟ ΣΤΡΑΤΗΓΙΚΟ ΠΛΑΙΣΙΟ ΑΝΑΦΟΡΑΣ ( Ε.Σ.Π.Α.) 2007-2013 (Δ΄ Κ.Π.Σ.)» (Ιανουάριος 2006).

3ο. «Ο ΠΡΟΓΡΑΜΜΑΤΙΣΜΟΣ ΚΑΙ Η ΥΛΟΠΟΙΗΣΗ ΤΩΝ ΕΡΓΩΝ ΤΗΣ ΤΟΠΙΚΗΣ ΑΥΤΟΔΙΟΙΚΗΣΗΣ ΣΤΟ ΕΘΝΙΚΟ ΣΤΡΑΤΗΓΙΚΟ ΠΛΑΙΣΙΟ ΑΝΑΦΟΡΑΣ (Ε.Σ.Π.Α.) 2007-2013» (Μάρτιος 2006). 

4ο. «ΓΕΝΙΚΗ ΠΕΡΙΓΡΑΦΗ ΣΥΣΤΗΜΑΤΟΣ ΑΞΙΟΛΟΓΗΣΗΣ ΚΑΙ ΕΠΙΒΕΒΑΙΩΣΗΣ ΤΗΣ ΔΙΑΧΕΙΡΙΣΤΙΚΗΣ ΕΠΑΡΚΕΙΑΣ ΤΩΝ ΔΙΚΑΙΟΥΧΩΝ ΤΩΝ ΕΡΓΩΝ ΤΗΣ ΤΟΠΙΚΗΣ ΑΥΤΟΔΙΟΙΚΗΣΗΣ (κατά την Προγραμματική Περίοδο 2007-2013» (Ιούλιος 2006). 
Το ΥΠΟΙΟ μετά από διαβούλευση με τους αρμόδιους δημόσιους φορείς, εκπόνησε το Πρώτο Σχέδιο του Στρατηγικού Μέρους του Ε.Σ.Π.Α. 2007-2013 και το έστειλε, τον Δεκέμβριο 2005, στους αρμόδιους Δημόσιους και Κοινωνικούς Φορείς για παρατηρήσεις και προτάσεις. Παρότι από τον Μάρτιο 2005 σας στείλαμε σχετικές προτάσεις (1ο κείμενο), στο Σχέδιο αυτό του Ε.Σ.Π.Α. δεν περιέχονται αναφορές στο ρόλο και στη συμμετοχή της Τ.Α. στο σχεδιασμό και την υλοποίησή του, ενώ πολλές από τις προβλεπόμενες προτεραιότητες και στόχοι μπορούν να υπηρετηθούν αποτελεσματικά σε τοπικό επίπεδο μόνον από τους Ο.Τ.Α.
Τον Ιανουάριο 2006 σας στείλαμε το 2ο κείμενο, το οποίο εξειδικεύει τις προτάσεις της ΚΕΔΚΕ κατά Βασική Προτεραιότητα Αναπτυξιακής Στρατηγικής, δίνοντας έμφαση στον ιδιαίτερα σημαντικό ρόλο των Πόλεων στην Περιφερειακή και Τοπική Ανάπτυξη, σημειώνοντας ότι «είναι απολύτως αναγκαίο να υπάρξει ουσιαστική συμμετοχή των Ο.Τ.Α. και των συλλογικών φορέων τους, τόσο στην εκπόνηση του Εθνικού Στρατηγικού Πλαισίου Αναφοράς 2007-2013 και των Επιχειρησιακών Προγραμμάτων του, καθώς και των αντίστοιχων Αναπτυξιακών Προγραμμάτων, όσο και στην εφαρμογή των Προγραμμάτων αυτών» και ότι «η μειωμένη συμμετοχή των Ο.Τ.Α. στην εκπόνηση των Επιχειρησιακών Προγραμμάτων του Γ’ Κ.Π.Σ. είναι μια από τις σημαντικότερες αιτίες των αδυναμιών συμμετοχής τους στην εφαρμογή των Προγραμμάτων αυτών και το λάθος αυτό δεν πρέπει να επαναληφθεί». Στο τελικό κείμενο του Ε.Σ.Π.Α. δεν περιλαμβάνονται σχετικές προγραμματικές δεσμεύσεις, εκτός από γενικές αναφορές στη χωρική διάσταση των περιφερειακών ανισοτήτων και την βιώσιμη αστική ανάπτυξη και πάλι χωρίς αναφορές στο ρόλο και στη συμμετοχή της Τ.Α. στο σχεδιασμό και την υλοποίηση του Ε.Σ.Π.Α. και ειδικότερα των προγραμμάτων περιφερειακής και τοπικής ανάπτυξης. 
Τον Μάρτιο 2006, μετά από σχετική απόφαση του Δ.Σ. της ΚΕΔΚΕ σας στείλαμε το 3ο κείμενο, που περιέχει πολύ συγκεκριμένες προτάσεις για τον τρόπο υλοποίησης έργων και δράσεων των Επιχειρησιακών Προγραμμάτων του Ε.Σ.Π.Α. από τους Ο.Τ.Α. Στο ίδιο κείμενο του Μαρτίου, περιλαμβάνεται και μια τεκμηριωμένη πρότασή μας για ένα «Πρόγραμμα επιστημονικής και τεχνικής υποστήριξης της Τ.Α.», για το οποίο μέχρι σήμερα, δηλαδή μετά από έντεκα σχεδόν  μήνες, δεν υπάρχει καμία απολύτως δέσμευση από το ΥΠΟΙΟ. Στη σχετική επιστολή μας μάλιστα σημειώναμε ότι «η απουσία ενός τέτοιου Προγράμματος κατά τη διάρκεια της εκπόνησης και της εφαρμογής του Γ’ Κ.Π.Σ., είναι άλλο ένα λάθος που δεν πρέπει να επαναληφθεί» και υπογραμμίζαμε ότι «έχει μείνει ελάχιστος χρόνος και μάλιστα σε μια δύσκολη περίοδο, για να προλάβουμε να υποστηρίξουμε τους Ο.Τ.Α. ενόψει των νέων Επιχειρησιακών Προγραμμάτων». Η σχετική αλληλογραφία που ακολούθησε, έχει μείνει στο επίπεδο της έκφρασης των καλών προθέσεων του ΥΠΟΙΟ για τη συγκρότηση μιας Α.Ε. της Αυτοδιοίκησης.
Τον Σεπτέμβριο 2006 και ενόψει του 4ου Αναπτυξιακού Συνεδρίου, σας στείλαμε το 4ο κείμενο που αφορά την πιστοποίηση / επιβεβαίωση των Ο.Τ.Α. ως τελικών δικαιούχων, για το οποίο συγκροτήσατε μια Επιτροπή με τη συμμετοχή και εκπροσώπου της ΚΕΔΚΕ, η οποία μόλις τώρα, τρεις μήνες μετά, ξεκίνησε τις εργασίες της!
Είναι από τα προαναφερόμενα εμφανές ότι το Υπουργείο Οικονομίας και Οικονομικών, το οποίο έχει την κύρια ευθύνη της προετοιμασίας για την Προγραμματική Περίοδο 2007-2013, καθυστερεί, δεν ανταποκρίνεται θετικά  στη συστηματική προσπάθεια της ΚΕΔΚΕ ώστε η Αυτοδιοίκηση να συμβάλλει ενεργά, αποτελεσματικά και έγκαιρα στον σχεδιασμό και την εφαρμογή των Επιχειρησιακών Προγραμμάτων 2007-2013. 

Οι ανησυχίες των φορέων της Αυτοδιοίκησης, ενώπιον τέτοιων εξελίξεων, είναι εύλογες. 

Και ο προβληματισμός εντείνεται ακόμη περισσότερο το τελευταίο διάστημα, διότι τα κρίσιμα ζητήματα που αφορούν στην αναβάθμιση της  συμμετοχής της Αυτοδιοίκησης στην αξιοποίηση των πόρων της 4ης Προγραμματικής Περιόδου, δείχνουν να συσχετίζονται εκ των πραγμάτων με την υπό εξέλιξη επιχείρηση της κυβέρνησης να ελέγξει κομματικά τα συλλογικά όργανα της Αυτοδιοίκησης με αντιδημοκρατικό και αντιδεοντολογικό τρόπο.

Αν ο κομματισμός σφραγίσει τον αναπτυξιακό σχεδιασμό και την διαχείριση των δημόσιων πόρων του ΕΣΠΑ και του ΕΣΑΑ 2007-2013, τότε δικαιολογημένα πρέπει να ανησυχούμε και ακόμα πιο δικαιολογημένα οφείλουμε να αντιδράσουμε.  

Το μήνυμα που σταθερά επιδιώκουμε ως Αυτοδιοίκηση να εκπέμπουμε και να αποστέλλουμε προς την ελληνική κοινωνία, προς το παραγωγικό δυναμικό της χώρας, προς την κυβέρνηση, προς τα όργανα της Ευρωπαϊκής Ένωσης, είναι μήνυμα ευθύνης, ορθολογικού σχεδιασμού και αποτελεσματικότητας μέσα από την συνεργασία όλων των φορέων, χρηστής διαχείρισης, ολοκληρωμένης αξιοποίησης των πολύτιμων δημόσιων πόρων για την βιώσιμη ανάπτυξη και την κοινωνική συνοχή.

Για τον σκοπό αυτό σας προτείνουμε :

1.
Να επανενεργοποιηθούν άμεσα, με την πλήρη συμμετοχή της Αυτοδιοίκησης κατά τα προβλεπόμενα από την εταιρική σχέση, όλες οι διαδικασίες που αφορούν στην προώθηση των κρίσιμων ζητημάτων για την προετοιμασία, τον σχεδιασμό, την διαχείριση κατά την 4η Προγραμματική Περίοδο.

Προς την κατεύθυνση αυτή, η άμεση συνυπογραφή του «Μνημονίου Συνεργασίας ΚΕΔΚΕ, ΥΠ.ΟΙ.Ο. για τα ζητήματα της Προγραμματικής Περιόδου 2007-2013» είναι πράξη με ισχυρό θετικό συμβολισμό.  

2.
Να τεθεί άμεσα σε ανοικτή διαβούλευση το θεσμικό πλαίσιο που διαμορφώνεται σχετικά με τη διαχείριση των προγραμμάτων και των πόρων της περιόδου 2007-2013, ζήτημα στο οποίο οι εταίροι δεν είναι διατεθειμένοι να αποδεχθούν αιφνιδιασμούς. 

Για το θεσμικό αυτό πλαίσιο η ΚΕΔΚΕ δεν έχει σχετικά καμία ενημέρωση ούτε έχει κληθεί να συμμετάσχει στην επεξεργασία του, καίτοι έγκαιρα έχει καταθέσει ολοκληρωμένες προτάσεις στα ζητήματα της διαμόρφωσης του νέου νόμου «2860». 

Στις 3.1.07 ο Υπουργός ΟΙΚ.ΟΙ. επανεξήγγειλε την προώθηση του νόμου για την διαχείριση των θεμάτων της περιόδου 2007-2013, όμως πάλι, χωρίς συγκεκριμένες θέσεις, χωρίς χρονοδιάγραμμα. Η καθυστέρηση προκαλεί ανησυχία και δημιουργεί εμπόδια στην προετοιμασία των φορέων της Αυτοδιοίκησης.

Η είσοδος στο 2007 είναι η αρχή μιας νέας σημαντικής αναπτυξιακής προσπάθειας της χώρας. Είναι συνέχεια αυτού που έχουμε πραγματοποιήσει, αλλά και ΤΟΜΗ, στην οποία η Αυτοδιοίκηση, με την εμπειρία τριών κοινοτικών πλαισίων στήριξης, επενδύει συστηματικά, με στόχο να υπηρετήσει τις ανάγκες της περιφερειακής ανάπτυξης και της προόδου της κοινωνίας. 

Για την επιτυχία αυτής της προσπάθειας όλοι οι φορείς, κυβέρνηση, δημόσια διοίκηση, Αυτοδιοίκηση, κοινωνικοί εταίροι, οφείλουμε να αρθούμε στο ύψος των περιστάσεων.

Πάρις Κουκουλόπουλος

Πρόεδρος ΚΕΔΚΕ

